Хафез
Аз няма миг да се откажа…

Превод от персийски (фарси): Йордан Милев, 1969

chitanka.info

Аз няма миг да се откажа

от виното и любовта!

Аз няма вече да се моля,

каквото и да е в света!

Най-скъп ми е прахът пред прага

на луноликата жена,

и злато, и дворци за него

ще дам без сянка в съвестта.

До гуша ми дойде от скрити

слова, значения, игри.

Ах, как аз вече ненавиждам

на мъдреците мъдростта.

Не, няма да узная нищо,

що става в моята глава,

додето в кръчмата не вляза,

додето не съзра цвета

на виното… А някой каза:

„От себе си се откажи!“ —

Не, братко мой, ще бъда верен

на себе си и на страстта.

Това ми стига, че сред храма

господен не целувам аз,

а повече набожност, боже,

е просто само суета.

Стремя се с цялата си участ

към виночерпеца, Хафез,

да преклоня глава пред него —

едва ли ще е грях в нощта!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.